Gedagte vir die dag: Skuldig en strafbaar | Maroela Media
Gedagte vir die dag: Skuldig en strafbaar
Die loon wat die sonde gee, is die dood; die genadegawe wat God gee, is die ewige lewe in Christus Jesus ons Here. (Romeine 6:23)
Elke mens is sondig en daarom is elke mens ook skuldig voor God. Dis 'n afgehandelde saak, want elke mens se sonde en skuld is reeds bewys. Die Bybel sê 'n "skuldbrief" of skuldbewys is reeds aan elke mens uitgereik!
Omdat elke mens skuldig is, is elke mens strafbaar en daardie straf, volgens die Bybel, is die dood. Dit dui eerstens op die fisieke dood – ons sterflikheid, met ander woorde. Pyn, lyding en dood is immers die gevolg van sonde. Dit dui egter ook op die geestelike dood, want sonde skei ons van God en van die sinvolle en oorvloedige lewe wat in Hom te vind is. Sonder Hom dwaal ons doelloos voort – 'n "doodsbestaan". Dan dui dit ook op die ewige dood. Onthou, om totaal van God afgeskei te wees, genadeloos en alleen in 'n sinlose bestaan, is wesenlik waaroor die hel gaan! Dan het die dood volkome oorgeneem in ons lewe. Hoe jammer, hoe tragies, maar dít is waar sonde ons bring.
Hemelse Vader, ek prys U dat U my nie verlore laat gaan het nie, maar my gered het. Ek dank U dat die ewige dood nie vir my wag nie, maar die ewige lewe. Amen.